किसी बड़े थैले के अन्दर से असंख्य छोटे-छोटे थैले निकालकर वे घर के आंगन में अपनी दुकान फैला देते-सूखी हरी घास के रूप में गृहणियों की प्रिय वनस्पति जम्बू, मह-मह महकती हींग, सुहाग, मूंगे, शिलाजीत, गंध्राणी, कस्तूरी के नाभे ही नहीं निर्जन वन में घास की कटाई करने वाली का लोहे का छोटा सा वाद्य ‘बिणई’ और न जाने कैसी-कैसी चमत्कारी चीजें उन थैलियों से निकालकर ग्राहकों के लिए नुमाइश का रूप ल लेतीं। एक हाथ से थैली टटोलता और दूसरे हाथ से सिर खुजलाता हुआ ‘हुणियाँ’ हमारे लिए कुतूहल और आतंक का पात्र बना रहता। सौदा-सुलफ कर चुकने के बाद कोई-कोई मुक्तभोगी बुढ़िया बच्चों को यह बताना न भूलती कि अन्य थैलों में हमीं जैसे बच्चे बन्द पड़े हैं।